Diari Oficial de la Generalitat Valenciana


Sumari del DOGV 5338, del 04-09-2006 (2006/10303)

DECRET 121/2006, d'1 de setembre, del Consell, pel qual s'aprova l'Oferta d'Ocupació Pública de l'any 2006 per al personal de l'administració de la Generalitat.
----------------------------------------------------------------------------------------------------------------------------------------------------------------

### Dades del document

Número de DOGV
:   5338

Data del DOGV
:   04-09-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/10244


Data del document
:   01-09-2006

Organisme emissor
:   Conselleria de Justícia, Interior i Administracions Públiques

Tipus de document
:   Decret

Anàlisi jurídica

 Descriptors 

:   * oferta d'ocupació
    * administració regional
    * professió administrativa
    * concurs administratiu
    * professió jurídica

DECRET 121/2006, d'1 de setembre, del Consell, pel qual s'aprova l'Oferta d'Ocupació Pública de l'any 2006 per al personal de l'administració de la Generalitat. [2006/10554]  
L'article 30 de la Llei 15/2005, de 26 de desembre, de la Generalitat, de Pressupostos de la Generalitat per a l'exercici 2006, establix que les convocatòries de places per a ingrés de nou personal es concentraran en sectors, funcions i grups que es consideren prioritaris o que afecten el funcionament dels serveis públics essencials, i afegeix que, en tot cas, el nombre de places de nou ingrés serà com a màxim igual al 100 per 100 de la taxa de reposició d'efectius.  
Des de l'any 2004 fins a finals de l'any 2006, per tal d'afavorir l'estabilitat en l'ocupació del personal al seu servei, la Generalitat està duent a terme les actuacions previstes en el Pla d'Estabilitat Laboral, aprovat per mitjà de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat, que en l'article 51 addiciona dos noves disposicions transitòries, la sisena i la setena, al Text Refós de la Llei de Funció Pública Valenciana, que tenen com a objecte instrumentar una sèrie d'actuacions, de caràcter transitori, i que hauran de realitzar-se durant els anys 2004, 2005 i 2006, l'objectiu prioritari dels quals serà la reducció de l'ocupació no estable, i s'articulen també els mecanismes necessaris per a possibilitar i afavorir la carrera administrativa i la promoció professional dels empleats públics, per mitjà de la promoció interna.  
Els grups, sectors, categories o especialitats oferits dins del Pla d'Estabilitat figuren relacionats en el Decret 51/2004, de 2 d'abril, del Consell, pel qual s'aprova l'Oferta d'Ocupació Pública de l'any 2004 per al personal de l'administració de la Generalitat. El total de llocs oferits es de 4.943, distribuïts de la manera següent: 1.810, per a administració general; 1.031, per a administració especial; 425, per a personal laboral; 1.640, corresponents al torn de promoció interna per mitjà de conversió directa de places, i 37 a cobrir per mitjà de procediments específics exclosos del procediment general de selecció previst en el Pla d'Estabilitat.  
Després de l'aprovació del Pla d'Estabilitat Laboral, per tal de disposar dels mitjans idonis per a dur a terme les competències atribuïdes, es procedix, mitjançant una llei, a la creació d'un cos de funcionaris d'administració especial la cobertura del qual es considera prioritària per al funcionament dels serveis públics i que, per comptar amb sistemes de selecció regulats específicament en la seua norma de creació, queden exceptuats dels processos previstos en el Pla d'Estabilitat Laboral.   
Per tal d'aconseguir que la Generalitat dispose dels mitjans institucionals, organitzatius i personals idonis per a assegurar el respecte a la llei i al dret en la seua activitat, s'aprova la Llei 10/2005, de 9 de desembre, de la Generalitat, d'Assistència Jurídica a la Generalitat. L'element essencial de la Llei és la creació del Cos d'Advocats de la Generalitat, creació que va ser vivament recomanada pel dictamen del Consell Jurídic Consultiu de la Comunitat Valenciana 432/2003, de 31 de juliol. L'ingrés en el Cos d'Advocats de la Generalitat es produïx exclusivament per mitjà d'oposició lliure entre llicenciats en dret, no obstant això, la Llei tracta d'aprofitar el cabal d'experiència acumulat al Gabinet Jurídic de la Generalitat durant els últims vint anys, i per això preveu una via d'ingrés específica a través d'un curs selectiu per als actuals lletrats d'aquest que tinguen un mínim d'experiència de dos anys. D'aquesta via es podran beneficiar també aquells funcionaris que exercisquen amb caràcter exclusiu funcions idèntiques a les dels lletrats del Gabinet Jurídic de la Generalitat en entitats de dret públic vinculades o que en depenen.  
Per això, per a, d'una banda, complir amb el compromís adquirit d'aconseguir que tots els processos del Pla d'Estabilitat Laboral estiguen convocats abans del 31 de desembre de 2006 i, de l'altra, procedir a la urgent cobertura de llocs de nova creació que no poden ser coberts amb els efectius de personal existents, i que corresponen al Cos d'Advocats de la Generalitat, s'aprova el present decret d'Oferta d'Ocupació Pública, que incorpora les places corresponents a aquest cos de recent creació que estan dotades pressupostàriament i incloses en les relacions de llocs de treball.  
El present decret ha sigut negociat amb les organitzacions sindicals presents en la Mesa Sectorial de la Funció Pública, en la reunió del dia 29 d'agost de 2006, d'acord amb el que establix l'article 32.c) de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques.   
Per tant, a proposta del conseller de Justícia, Interior i Administracions Públiques, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 1 de setembre de 2006,  
DECRETE  
Article 1. De l'Oferta d'Ocupació Pública  
De conformitat amb el que disposa l'article 22 del Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, del Consell, i d'acord amb el que preveu l'article 30 de la Llei 15/2005, de 26 de desembre, de Pressupostos de la Generalitat per a l'exercici 2006, s'aprova l'Oferta d'Ocupació Pública corresponent a l'esmentat exercici per a l'àmbit de l'administració de la Generalitat i referida exclusivament a llocs de treball la gestió dels quals la té atribuïda la Direcció General d'Administració Autonòmica.  
Article 2. Contingut de l'oferta  
La present Oferta d'Ocupació Pública conté 82 llocs de treball que estan dotats pressupostàriament i inclosos en les relacions de llocs aprovades. Així mateix, els llocs d'aquesta oferta estan vacants i pertanyen a un sector que es considera absolutament prioritari per a assegurar el respecte a la llei i al dret en l'activitat de la Generalitat, i són els que s'indiquen en l'article següent.  
Article 3. Convocatòries   
1. Es convocaran 72 llocs de treball corresponents al Cos d'Advocats de la Generalitat, que seran coberts segons el que estableixen la disposició addicional primera de la Llei 10/2005, de 9 de desembre, de la Generalitat, d'Assistència Jurídica a la Generalitat, i la disposició addicional segona del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat, i la resta de disposicions que s'apliquen.  
2. Es convocaran 10 llocs de treball corresponents al Cos d'Advocats de la Generalitat, que seran coberts d'acord amb el que preveuen l'article 3, la disposició transitòria primera i la disposició final segona de la Llei 10/2005, de 9 de desembre, de la Generalitat, d'Assistència Jurídica a la Generalitat, i la resta de disposicions que s'apliquen.  
Article 4. Reserva per a discapacitats  
Es reserva almenys un 5 per cent de la totalitat dels llocs previstos en aquesta oferta d'Ocupació Pública per a ser coberts per persones amb una discapacitat igual o superior al 33 per cent, sempre que aquesta siga compatible amb l'exercici de les funcions pròpies dels llocs de treball.  
DISPOSICIONS FINALS  
Primera  
Es faculta el conseller de Justícia, Interior i Administracions Públiques perquè dicte totes les disposicions que requerisca el compliment i execució d'aquest decret.  
Segona  
El present decret entrarà en vigor l'endemà de la seua publicació en el Diari Oficial de la Generalitat.  
València, 1 de setembre de 2006  
El president de la Generalitat,  
FRANCISCO CAMPS ORTIZ  
El conseller de Justícia, Interior i Administracions Públiques,  
MIGUEL PERALTA VIÑES